Wani dan Najeriya mai suna Emma Ugolee da ba a tantance daga ina yake ba, ya kona rigar kungiyar kwallon kafa ta Super Eagles saboda bakin ciki jim kadan bayan an tashi wasa a tsakanin Najeriya da Kuroshiya a ranar Asabar da ta gabata.
Mutumin wanda ba a tantance inda yake ba, rahotanni sun ce an ga ya baza hoton yadda yake kona rigar Super Eagles ce da ake kyautata zaton ya saya a kan Naira dubu 41 don nuna goyon bayansa ga kungiyar a Gasar cin kofin duniya da yanzu haka yake gudana a Rasha. Rahoton da kafar sadarwar Naij.com ta kalato, ta ce ta samu faifan bidiyon yadda mutumin ya banka wa rigar wuta ce a shafin sada zumunta na Facebook mai dauke da sakon “saboda bakin cikin doke Najeriya na dauki wannan mataki”.
Emma Ugolee dai bai bayyana wurin da ya dauki wannan mataki ba, da kuma Jihar ta yake a Najeriya. Sannan rahoton bai tantance ko rigar ta ainihi ce ya kona ba, wacce aka kiyasta kudinta a kan Naira dubu 41.
Idan za a tuna a ranar Asabar da ta gabata ne kasar Kuroshiya ta lallasa Najeriya da ci 2-0 a wasan farko, yayin da a yau ne Najeriya za ta yi wasanta na biyu da Iceland.